  Наталья Тетерина Удмуртиын улӥсьёс 2018-тӥ арын 1-тӥ толшор бере вордӥськем нырысетӥ пиналзы понна тыронъёсты тулыспал пумысен басьтыны кутскозы, шуиз «Мынам Удмуртие» телерадиокомпанилэн эфираз элькунысь мерлыко политикая но ужъя министр Татьяна Чуракова. Нырысетӥ тыронъёсты семьяос басьтозы куриськон сётэмзы бере мынӥсь толэзьлэн 26-тӥ нуналозяз. Озьыен, 26-тӥ тулыспалозь Татьяна ЧураковаМинистрлэн кылъёсызъя, юрттослы вазиськыны луоз калыклы мерлыко юрттэт сётонъя ёзэсъёсы яке МФЦ-осы. Анай-атайёслы тыроно коньдон элькунэ 15–17 толшоре вуоз. Со понна 167 миллион манетлэсь трос уксё висъялозы. 2018-тӥ арын толэзьлы быдэ 8 сюрс 964 манет тырозы. Тодэ вайытом, Россилэн азьмуртэз Владимир Путин «Пиналъёсын семьяослы толэзьлы быдэ юрттос сярысь» катэз 2017-тӥ ар пумын юнматӥз. Элькунын коньдонэз 5 сюрс 500 пала пиналъёс басьтозы шуыса чаклало. Юрттосэз басьтыны быгатозы семьяос, кытын котькуд адямилы усись табышлэн быдӟалаез ужась муртъёслы толэзьлы тырмымон уксёлэн быдӟалаезлэсь 1 но ӝыны полы тросгес уз луы. Удмуртиын со семьяысь котькуд адямилы 14 сюрс 202 манет луэ. Тегъёс: Удмуртия пиналъёс Мерлык коньдон Мерлыкполитикаяминистерство  